Id-Direttiva 94/20/KE tal-Parlament Ewropew u tal-Kunsill
tat-30 ta’ Mejju 1994
dwar il-mezzi mekkaniċi ta’ igganċjar ta’ vetturi bil-mutur u l-karrijiet tagħhom u t-twaħħil tagħhom ma’ dawk il-vetturi
IL-PARLAMENT EWROPEW U L-KUNSILL TA’ L-UNJONI EWROPEA
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 100a tiegħu,
Wara li kkunsidraw il-proposta tal-Kummissjoni, [1]
Wara li kkunsidraw l-opinjoni tal-Kumitat Ekonomiku u Soċjali [2],
Filwaqt li jaġixxu skond il-proċedura stabbilita fl-Artikolu 189b tat-Trattat [3],
Billi s-suq intern huwa kostitwit minn żona mingħajr fruntieri interni fejn huwa żgurat il-moviment liberu ta’ merkanzija, persuni, servizzi u kapital; billi huwa importanti li jiġu adottati miżuri għal dak il-għan;
Billi l-ħtiġiet tekniċi li għandhom jissodisfaw il-vetturi bil-mutur u l-karrijiet tagħhom skond il-liġijiet nazzjonali huma relatati, inter alia, ma’ l-igganċjar mekkaniku ta’ dawn il-vetturi;
Billi dawn il-ħtiġiet ivarjaw minn Stat Membru għal ieħor; billi għaldaqstant jeħtieġ li l-Istati Membri kollha jadottaw l-istess ħtiġiet b’żieda ma’, jew minflok, ir-regoli eżistenti tagħhom sabiex jippermettu, b’mod partikolari, l-implimentazzjoni tal-proċedura ta’ l-approvazzjoni tat-tip tal-KEE li kienet is-suġġett tad-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [4];
Billi din id-Direttiva ser tkun waħda mid-direttivi separati tal-proċedura ta’ l-approvazzjoni tat-tip tal-KEE li ġiet stabbilita bid-Direttiva 70/156/KEE; billi, konsegwentement, id-dispożizzjonijiet stabbiliti fid-Direttiva 70/156/KEE fir-rigward ta’ sistemi, komponenti u unitajiet tekniċi separati ta’ vetturi għandhom japplikaw għal din id-Direttiva;
Billi, bl-għan li tiġi mtejba s-sigurtà fuq it-triq u li jiġi ffaċilitat l-inter-skambju ta’ vetturi bil-mutur u l-karrijiet fit-traffiku internazzjonali, huwa kkonsidrat importanti li t-tipi kollha ta’ vetturi li jiffurmaw trakkijiet kbar li jiġbdu l-karrijiet jew li huma vetturi artikolati għandhom ikunu mgħammra b’sistemi mekkaniċi ta’ igganċjar standardizzati u armonizzati;
Billi huwa mixtieq li jiġu segwiti l-ħtiġiet tekniċi tar-Regolament Nru 55 tal-ECE (Kummissjoni Ekonomika għall-Ewropa tan-Nazzjonijiet Uniti) relatati mad-dispożizzjonijiet uniformi li jikkonċernaw il-komponenti mekkaniċi ta’ igganċjar ta’ kombinazzjonijiet ta’ vetturi; billi r-Regolament Nru 55 huwa anness mal-Ftehim ta’ l-20 ta’ Marzu 1958 li jikkonċerna l-adozzjoni ta’ kondizzjonijiet uniformi ta’ approvazzjoni u ta’ rikonoxximent reċiproku ta’ approvazzjonijiet tat-tagħmir u ta’ partijiet ta’ vetturi bil-mutur;
Billi fil-biċċa l-kbira ġew ikkonsidrati standards internazzjonali (ISO) għad-dimensjonijiet uniformi ta’ sistemi mekkaniċi ta’ igganċjar sabiex jiġi żgurat li l-vetturi individwali li jifformaw trakkijiet kbar li jiġbdu l-karrijiet jew vetturi artikolati jkunu inter-skambjabbli u biex jiġi ggarantit il-moviment liberu tal-merkanzija fl-Istati Membri,
ADOTTAW DIN ID-DIRETTIVA
Artikolu 1
Għall-iskop ta’ din id-Direttiva:
- ‘vettura’ tfisser kull vettura bil-mutur kif definit fl-Artikolu 2 tad-Direttiva 70/156/KEE, intenzjonata għall-użu fit-triq, li tkun kompluta jew mhux kompluta, li għandha ta’ l-anqas erba’ roti u li hi ddisinjata b’veloċità massima li taqbeż il-25 km/siegħa, u l-karrijiet tagħha, bl-eċċezzjoni ta’ vetturi li jimxu fuq il-linji u ta’ tratturi għall-agrikoltura u għall-forestrija u l-makkinarju mobbli kollu,
- ‘tip ta’ igganċjar mekkaniku’ ifisser mezz mekkaniku ta’ igganċjar li għalih tista’ tingħata approvazzjoni tat-tip ta’ komponent fit-tifsira ta’ l-Artikolu 2 tad-Direttiva 70/156/KEE.
Artikolu 2
L-Istati Membri ma jistgħux jirrifjutaw:
- approvazzjoni tat-tip tal-KEE jew approvazzjoni tat-tip nazzjonali għal vettura, jew jirrifjutaw jew jipprojbixxu l-bejgħ, ir-reġistrazzjoni u d-dħul fis-servizz jew l-użu ta’ vettura għal raġunijiet relatati ma’ tagħmir mhux obbligatorju b’mezzi mekkaniċi ta’ igganċjar,
- approvazzjoni tat-tip tal-KEE ta’ komponent jew approvazzjoni tat-tip ta’ komponent nazzjonali għal igganċjar mekkaniku, jew jipprojbixxu l-bejgħ jew l-użu ta’ mezz mekkaniku ta’ igganċjar,
jekk il-ħtiġiet ta’ l-Annessi jkunu sodisfatti.
Artikolu 3
L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva fi żmien 18-il xahar mid-data ta’ l-adozzjoni tagħha. Għandhom minnufiħ jinformaw lill-Kummissjoni b’dan.
Meta l-Istati Membri jadottaw dawn il-miżuri, għandhom ikollhom referenza għal din id-Direttiva jew għandhom jigu akkompanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodu li bih issir din ir-referenza għandu jiġu stabbilit mill-Istati Membri.
Għandhom japplikaw dawn id-dispożizzjonijiet 18-il xahar wara d-data ta’ l-adozzjoni ta’ din id-Direttiva.
Artikolu 4
Din id-Direttiva hija indirizzata lill-Istati Membri.
Magħmula fi Brussel, it-30 ta’ Mejju 1994.